Ġieli nkun qed inqalleb fil-kompjuter u nsib biċċiet 'l hawn u 'l hinn li fil-verità nkun insejt li ktibthom. Xi drabi, ikunu baqgħu fuq moħħi u allura niddixxiplina lili nnifsi biex niżviluppahom f'poeżija. Li hu żgur hu li ħafna minnhom jibqgħu hekk, għal ħafna żmien... tqabbadni t-tferfir il-kafeina speċi ta' doża eżuberanti ta' inti meta filgħodu ma nistax nieħdok miegħek ix-xogħol ar' dat-tfajjel qisu inti tfaċċa minn ġo qiegħ l-għerien b'daħqa stramba li baramha bejn id-dell u l-verità tkun tixtieqha tibqa' l-fakra għal farka hemm żmien li fih il-kliem isir. hemm żmien li fih il-kliem jinqata'. ħarsti, inċanata bik endekasillabiku l-qies li bih tkejjilni Imrobbija f'raħal li fis-seklu 21 għad għandu x-xjuħ miġburin qaqoċċa fuq iz-zuntier u l-bejjiegħa jgħajtu f'nofs tat-triq. Pass 'il bogħod mill-pjazza, ir-raħal bħal donnu jinbidel, jieħu xejra oħra. Ix-xiħ bil-qmis iċċangjata u wiċċu mimli tikmix jinbidel f'salesman b'xagħru ġġeljat. Fil-qalba ta' dan kollu- jien prodott taż-żewġ estremi. Nofs ras, kultant. Kultant ras sħiħa. Kaxxa ġenn. Nofs kaxxa ġenn. In-nofs l-ieħor, mimli kuluri. Sploduti. Bla nifs. Jew bi ftit. Basta jservini biex nasal sat-tmiem. Ħajti mimlija daqs bajda. Anzi aktar. Ħafna aktar minn bajda. Għax dik nofsha kolesterol u n-nofs l-ieħor bla togħma. U ġejja mill-annimali. U jien ftit iktar minn veġetarjana. Spazjata...il-kelma fuq fommi. Kultant tiżloqli bla ma naf u kultant insibni naħseb u naħseb u naħseb biex insibha. Persuna tal-mija fil-mija. Kultant, kważi. Jew sew jew xejn. Mix-xejn, noħloq. Quddiem il-ħolqien, nixxejjen.
frammenti